Paramedici glo teen hul sin aangehou by hospitaalFoto: Rescue Care, Facebook Twee paramedici van Rescue Care is Dinsdagoggend teen hul sin by die King Edward-hospitaal in KwaZulu-Natal aangehou. “Veiligheidswagte het geweier dat die paramedici die perseel verlaat en hulle het die hekke gesluit en hulle ondervra,” het Garrith Jamieson, bedryfsbestuurder van Rescue Care, in ŉ verklaring gesê. Die twee paramedici het pasiënte, wat tydens ŉ motorongeluk op die M7 beseer is, na die hospitaal geneem. “Die ongevalle-eenheid het egter geen pasiënte gehad nie en die verpleegsters het ŉ vergadering gehad en die paramedici vir ongeveer 10 minute lank geïgnoreer,” het Jamieson verduidelik. “Een van die paramedici het ŉ foto geneem om te gebruik wanneer ŉ formele klag teen die personeellede ingedien word. Die verpleegsters het egter toe op hulle begin skree omdat hulle die foto geneem het, en het die veiligheidswagte ontbied.” Volgens die verpleegsters wou hulle nie help nie, omdat die paramedici die hospitaal nie vooraf in kennis gestel het dat hulle die pasiënte bring nie. “Die paramedici het egter probeer verduidelik dat dit ŉ hospitaal is en dat hulle gereed moet wees vir enige noodgeval, aangesien hul bord buitekant ’24 uur nooddiens’ aandui,” het hy bygevoeg. Twee veiligheidswagte van KZN Security Services wat in diens is van die hospitaal, is glo ontbied en hulle het glo voor die publiek met die paramedici begin stry. Hulle het glo die paramedici gedreig en probeer om hulle te dwing om na die sekuriteitskantoor te gaan, maar die paramedici het geweier. “Rescue Care se bestuur is ook na die hospitaal ontbied,” het Jamieson gesê. “Die veiligheidshekke is gesluit en die ambulans en paramedici is nie toegelaat om die perseel te verlaat nie. Hulle is teen hul sin aangehou,” het hy bygevoeg. Die twee beamptes het glo ook die bestuur van Rescue Care gedreig en die polisie is uiteindelik ontbied om die situasie op te los. “Toe die polisie opgedaag het, het die veiligheidswagte die hekke oopgesluit. Die voorval het ongeveer twee ure lank geduur en die paramedici kon nie behulpsaam wees tydens ander noodgevalle nie.” Jamieson het gesê dit is ŉ algemene probleem by King Edward-hospitaal. “Die hospitaal word slegs vooraf in kennis gestel indien ŉ pasiënt kritiek beseer is of indien daar verskeie persone is wat beseer is. Pasiënte in ŉ stabiele toestand word na die hospitaal wat die naaste aan die ongelukstoneel geleë is, geneem, soos die departement van gesondheid bepaal het.” Volgens Jamieson moes hospitaalbestuur die probleem aangespreek het en hulle sou dit op hul beurt met Rescue Care se bestuur kon oplos. “Die gedrag van die veiligheidsbeamptes is kommerwekkend en ons sal advies inwin om te bepaal watter stappe verder gedoen sal word.” Maroela Media het probeer om telefonies met King Edward-hospitaal in verbinding te tree, maar die telefoon is nie beantwoord nie. ŉ Persoon wat by KZN Security Services die telefoon geantwoord het, het versoek dat die navraag Woensdag tydens werksure gerig moet word.